Eva Kjer Hansen (V), 2006-05-11:
Det forhold, vi skal drøfte her, handler efter min opfattelse i bund og grund om at beskytte lejerne.
Det handler om at forhindre, at udlejere kan omgå lejelovgivningens regler, så lejeren sættes uden for den beskyttelse, som loven bl.a. har til formål at yde lejerne.
Derfor undrer det mig såre at se det her lovforslag fra S og SF, som jo ikke giver lejerne mulighed for at gå imod omgåelsen, men alene giver kommunerne en adgang til at nægte godkendelse af udlejning af boliger til fysiske personer.
Det fremgår af bemærkningerne til lovforslaget, at formålet som udgangspunkt er at lukke et påstået hul i boligreguleringsloven, nemlig den mulighed, der er for, at en juridisk person, f.eks. et firma, kan leje en bolig og fremleje den til f.eks. en ansat.
Forholdet har været omtalt i pressen i situationer, hvor en udlejer betinger udlejning af en lejebolig af, at den boligsøgende anviser et firma, som udlejeren så lejer boligen til.
Herefter er det firmaet, der fremlejer boligen til den boligsøgende.
På den måde undgår udlejeren at indgå i aftaleforhold med lejeren, og fidusen skulle så være, at den beskyttelse, som lejelovgivningen giver lejeren, ikke gælder over for udlejeren, men alene over for firmaet.
Hvis der er tale om et firma, som tilhører en nærtstående, vil lejeren ikke føle sig tilskyndet til at forlange en for høj husleje sat ned, da firmaet ikke kan gå videre til udlejeren med kravet om nedsættelse.
Nu foreslår S og SF så en ændring af boligreguleringslovens regler om beskyttelse af boliger, hvorefter det overlades til kommunerne over én kam at godkende alle tilfælde, hvor en bolig udlejes til et firma eller en anden juridisk person.
Det, vi da i hvert fald opnår ved et sådant forslag, vil være at belaste kommunerne.
For de vil jo så også skulle godkende de udlejninger, hvor kommunerne lejer boliger med henblik på videreudlejning, eller når byfornyelsesselskaberne lejer boliger til brug for genhusning, eller når et firma ønsker at kunne stille lejeboliger til rådighed for sine ansatte.
Det er efter min mening spildt arbejde, for den slags udlejning er efter min opfattelse helt legitim.
Forslagsstillerne henviser sågar til, at forslaget skal ramme de tilfælde, hvor en offentlig eller en privat virksomhed ønsker at indkvartere sine medarbejdere midlertidigt.
Her må jeg så lige erindre om, at regler om midlertidig anvendelse af helårsboliger allerede findes i loven.
Jeg har meget svært ved at forstå, hvorfor kommunerne overhovedet skal kunne godkende den konstruktion, som man vel egentlig ønsker at forhindre.
Det er ikke, fordi jeg tror, at kommunerne vil godkende konstruktionen, men det forekommer da besynderligt, at det, der skal forhindres, bare lægges ud til kommunernes godkendelse.
Det synes jeg er en uheldig sammenblanding med et regelsæt, som intet har at gøre med udlejning af boliger til firmaer.
Hvis der er tale om en situation, hvor lejelovgivningens regler omgås, må det sikres, at et indgreb giver den lejer, hvis rettigheder er blevet tilsidesat, de nødvendige midler.
Så kan jeg jo heller ikke lade være med at undre mig over, at man foreslår en ordning, som kun får virkning i de kommuner, hvor boligreguleringslovens kapitel 7 er gældende.
Jeg er godt klar over, at det typisk er kommunerne med de store byer, det omfatter, men skulle det så være ensbetydende med, at der skal være frit slag for denne omgåelse, som forslaget angiveligt skal ramme, i de øvrige kommuner?
Der er rigtig mange uklarheder i det forslag, Socialdemokraterne og SF har fremsat.
Umiddelbart skulle man tro, at det var lejerne, forslagsstillerne ville hjælpe, men når man har læst forslaget, så ser det mere ud, som om det er kommunerne, man vil hjælpe.
Efter min opfattelse er det slet ikke det, det handler om her.
Hvis der skal gribes ind, skal det efter min mening være for at sikre den enkelte lejers rettigheder.
Så alt i alt bærer det her forslag præg af at være blevet til under alt for stort hastværk.
Alt tyder på, at disse konstruktioner allerede efter den gældende lovgivning er ulovlige.
Spørgsmålet er, om der er behov for at gøre reglerne mere enkle at benytte.
Jeg kan derfor oplyse, at jeg har bedt mine embedsmænd om at lave en tilbundsgående gennemgang af den her problemstilling med henblik på at vurdere, om og i givet fald hvor der eventuelt skal strammes op lovgivningsmæssigt.
Så jeg skal tilkendegive, at jeg ikke kan støtte det fremsatte forslag.